b"\n_START_ARTICLE_\nEl Farigolar (Vilanova de Sau)\n_START_SECTION_\nDescripci\xc3\xb3\n_START_PARAGRAPH_\nMasia de petites dimensions. \xc3\x89s de planta rectangular, cobert a dues vessants i amb el carener esquerre m\xc3\xa9s prolongat que el dret. El portal d'entrada es troba orientat a migdia i est\xc3\xa0 descentrat de l'edificaci\xc3\xb3. \xc3\x89s rectangular i la llinda de roure, al damunt hi ha dues finestres i a la part esquerra sota la teulada hi ha un espai destinat a magatzem de palla. A la part posterior sobresurt un cos cobert a una sola vessant al costat del qual es forma una mena de pati o corral sense cobrir, aquest part est\xc3\xa0 semi derru\xc3\xafda. Cal destacar a la part dreta de la fa\xc3\xa7ana una construcci\xc3\xb3 que degu\xc3\xa9 ubicar un antic forn. \xc3\x89s constru\xc3\xafda amb pedra rogenca i fusta. L'estat de conservaci\xc3\xb3 \xc3\xa9s mitj\xc3\xa0. Es troba deshabitada.\n_START_SECTION_\nHist\xc3\xb2ria\n_START_PARAGRAPH_\nAntic mas del terme de Sau, avui englobat a Vilanova de Sau, que es troba sobre la Riba de Sau, hostal constru\xc3\xaft despr\xc3\xa9s de la inundaci\xc3\xb3 del poble de Sau. Aquesta masia \xc3\xa9s interessant per la simplicitat estructural i per les redu\xc3\xafdes dimensions que presenta. \xc3\x89s totalment funcional, destinat per a poca gent. Fou masoveria del mas ve\xc3\xad: L'Albareda. Es troba encara avui dins el terme d'aquesta propietat."